ตำรวจภูธรจังหวัดประจวบคีรีขันธ์ คุมเข้มมาตรการดูแลรักษาความปลอดภัยและกวดขันจับกุมผู้ที่เมาแล้วขับในคืนวันเคาต์ดาวน์ 31 ธันวาคมนี้
ตำรวจภูธรจังหวัดประจวบคีรีขันธ์ คุมเข้มมาตรการดูแลรักษาความปลอดภัยและกวดขันจับกุมผู้ที่เมาแล้วขับในคืนวันเคาต์ดาวน์ 31 ธันวาคมนี้   พล.ต.ต.สุรศักดิ์ สุขแสวง ผู้บังคับการตำรวจภูธรจังหวัดประจวบคีรีขันธ์ เปิดเผยว่า ขณะนี้ได้ระดมเจ้าหน้าที่ตำรวจจาก 8 สภ. รวมกว่า 200 นาย ออกดูแลความปลอดภัยประชาชนและนักท่องเที่ยวในพื้นที่เขตเทศบาลเมืองหัวหินโดยเฉพาะในคืนวันนี้ (31 ธ.ค.62) ที่จะนับถอยหลังเข้าสู่ปีใหม่ 2563 เน้นการดูแลความปลอดภัยในแหล่งชุมชนที่มีนักท่องเที่ยวจำนวนมาก และสถานที่ที่มีการจัดงาน โดยร่วมกับเจ้าหน้าที่ทหารและฝ่ายปกครองออกตรวจตราเฝ้าระวังการก่อเหตุอาชญากรรมและสิ่งผิดกฎหมาย รวมทั้งได้กำชับให้เจ้าหน้าที่กวดขันจับกุมผู้ขับขี่ที่ทำผิดกฎหมายจราจรโดยเฉพาะเมาแล้วขับเพื่อป้องกันการเกิดอุบัติเหตุบนท้องถนนโดยมีการตั้งจุดตรวจกระจายในพื้นที่ต่างๆ ทั้งบนถนนสายหลักและสายรอง โดยพบว่าหลังใช้มาตรการเด็ดขาดจับกุมคดีเมาแล้วขับมีผู้ต้องหาหลายรายถูกศาลสั่งจำคุก 2 เดือนไม่รอลงอาญา ช่วยทำให้ลดสถิติการเกิดอุบัติเหตุลงได้อย่างน่าพอใจ และหลังเทศกาลปีใหม่จะใช้มาตรการนี้ต่อไป จึงขอให้ผู้ที่ดื่มเครื่องดื่มแอลกอฮอล์อย่าออกมาขับขี่บนท้องถนนโดยเด็ดขาด